Cloverfield | Kinekansel
← Bladsy 123 van my naaste boek	my programmetjies →	Cloverfield	Mar 4
Dit is vir my so simpel om heel agter in die teater te sit en fliek kyk. Die hele idee is die groot skerm, dan nie? As jy so ver agter gaan sit, kan jy net sowel by die huis bietjie nader aan die TV gaan sit. Maar met hierdie movie was ek baie baie bly ek moes ordentlikheidshalwe amper heel agter sit. My kop het begin pyn van al die geskud en gebewe op die skerm.
Daar is ‘n paar frustrerende goed oor die fliek. Dit het my erg gepla, totdat ek begin wonder het oor 9/11 in dieselfde stad. Is hierdie nie ‘n hervertelling van New Yorkers se ervaring nie?
Jy sien filmskote van mense in ‘n mooi woelige stad wat rustig en vredig en opgewonde hulle lewe leef, drome droom en liefdeslewens probeer vestig;
Skielik is daar ‘n geweldige slag. Jy bevind jou tussen honderde mense wat gil en nie weet wat gaan aan nie;
Reuse geboue stort ineen;
Die Statue of Liberty verloor kop (jaja, ek weet die boeings het nie in die Green Lady vasgevlieg nie, maar Liberty is daarmee heen);
Net voor die eerste groot slag, skree iemand vir sy vriend: “It is time that you forget about the world and start caring about the people that you love.”;
Mense vlug in hulle hordes;
Die Twin Towers ego die hardste saam wanneer jy saamgaan om die meisie in haar woonstel te red: Twee amper identiese wolkekrabbers langs mekaar, waarvan die een inmekaargestort het terwyl die ander een nog staan;
Jy kom mettertyd agter hoe lyk hierdie monster wat verantwoordelik is vir die chaos. Verbasend genoeg, verwys niemand na die monster as Osama nie;
Jy weet nie waar kom die monster vandaan nie;
Hy het geen respek vir lewe nie;
Teen die einde van die fliek weet jy nie of hy dood is en of hy nog lewe nie;
Die groot terroris het ‘n klomp kleintjies ook losgelaat, en jy is redelik seker hier kom ‘n opvolg, al is dit net om die gediertes in die subways verder te vertroetel;
Die weermag sukkel gans te lank om te beredder, en kon nie betyds waarskuwings uitreik nie.
Verder gee die fliek ‘n gevoel van reality TV. Dit laat my dink aan die ervaring wat dit was om op jou TV-stel amateurvideos te sien van die World Trade Center se heengaan. Wat de hel gaan aan? Wat gaan volgende gebeur? En dit is hoe Cloverfield, wat my betref, ook eindig. Geen verklaring van waar die monster vandaan kom nie, geen bevredigende einde nie.
Die karakters word wel gekonfronteer daaroor om na te dink oor lewe: Wat is belangrik? Hoe het jy lief? Hoekom doen jy wat dit doen? Hoe neem jy besluite as jy nie al die feite kan kry nie?
Ek dink Hollywood het post-traumatiese stres. Met reg.
Jammer as dit bietjie depressing is, maar ek dink ‘n gepaste saamgesels teks is Klaagl. 1:1-2. Vir al die stede wat puin beleef het.
Luister Hot Gates van Laurika Rauch hierso. Kliek op MP3 en kies die lied.
Ek dink alles kan geld as teks. Dis jou bril en jou eetlus wat bepaal wat jy raaklees.	View all posts by fredddels »	Posted on Maart 4, 2008, in Uncategorized. Bookmark the permalink.	8 Kommentaar.	← Bladsy 123 van my naaste boek	my programmetjies →	Lewer kommentaar
Maart 4, 2008 om 9:36 vm
Al wat ek die hele tyd gedink het was, “Hier sou ek die kamera neergesit en gehol het”. Daai gedagte die hele tyd. Dit het gemaak dat ek my nie regtig in die fliek kon inleef nie. Nes Blair Witch Project. Die sentrale gegewe van die fliek val bietjie plat.
Maart 4, 2008 om 5:31 nm
Ek is nogal geneig om met jou saam te stem. Plus: My kamera se battery sou in die middel van die inleiding al pap gewees het.
Maart 5, 2008 om 2:13 nm
Dit klink soos klomp ander flieks wat al gemaak is, net met ‘n ander naam.
Ek sien baie uit om die nuwe fliek te sien oor Edith Piaf se lewe.
Maart 6, 2008 om 12:30 nm
ek het baie voor gesit. met my kop in my hande, terwyl ek baie hard probeer om nie te kots nie. van alle flieks was dit die een wat die grootste fisieke effek op my gehad het.
Maart 6, 2008 om 8:38 nm
By the way…. ek MIS jou!!!
Eish, ‘verskyn’ nou weer daar waar dit saakmaak toe??????????????
Maart 10, 2008 om 1:48 nm
Die fliek het my baie laat dink aan 21 Mei 2011… Dis verstommend hoeveel van hierdie tipe eindtyd flieks deesdae die “lig” sien..
Mag God ons (hardnekkige) afrikaner volk genadig wees… Die Einde …ons is amper daar!!!
Maart 11, 2008 om 2:58 nm
Lus vir speel? http://kruidjieroermynie.wordpress.com/2008/03/11/die-wat-gebruik-jy-tag/
Jy’s getag. 😀
April 8, 2008 om 9:32 vm
Ek het die film op dvd gesien, so ek was nie so baie geaffekteer deur die geskud van die kammera nie. (Bly by voorbaat maar weg van die film [Rec] – hy skud nog erger!)
Ek het nie self aan die ooreenkomste gedink met 9/11 nie, maar ek het jou opvattinge daaroor baie interessant gevind – en verseker geldig. Ek wonder wat die makers hieroor te sê het.
Is dit nie verrassend dat daar nou Hollywood films bestaan, waar die hero nie aan die einde, met ‘n klein snytjie bo sy oog en ‘n paar vuil kolle in die rigting loop van die sakkende son nie. Ek is mal hieroor!